นายธนาธร จึงรุงเรืองกิจ หัวหน้าพรรคอนาคตใหม่ กล่าวขณะรับฟังเสียงความเดือดร้อนของคนในพื้นที่สามจังหวัดชายแดนภาคใต้เมื่อวันที่ 15 ก.ค. ช่วงหนึ่งว่า จริงๆ ศักยภาพที่นี่ต้องเรียนทุกท่านว่าตนตกใจมาก ตนมาที่นี่ตนเห็นความเขียวขจี เห็นทะเลที่สวยงาม แต่ไม่มีใครรู้จักเพราะอะไร เพราะศักยภาพท้องถิ่นมันถูกกดดันด้วย ถูกกดทับด้วยเศรษฐกิจของความมั่นคง มันกดทับเศรษฐกิจท่องเที่ยวอยู่ ตนพูดถึงภาพรวมของความมั่นคง ต้องเรียนว่าถ้าเรามีอำนาจ หนึ่งอย่างที่เราทำแน่ๆ คือเอาทหารออกจากพื้นที่ เรามองไม่เห็นเลยว่าการมีทหารอยู่ในพื้นที่จะก่อให้เกิดประโยชน์ระยะยาวในพื้นที่ได้อย่างไร